送羅必高赴省
作者：楊萬里
朝代：宋

paragraphs: 印山先生羅天文，一卷周雅遺子孫。
一門三世六七人，月中桂枝斫到根。
近來書種將絕却，兩度秋天虛一鶚。
今年有孫康鼎來，問天還我北斗魁。
印山草木也驩喜，印山風雲有生氣。
君不見普州衣鉢付仇香，仇香衣鉢付此郎。
年未三十筆力强，百斛龍鼎一筆扛。
殿前春風更努力，莫放別人居第一。